3. ΠΡΑΞΙΣ ΝΟΜΟΘΕΤ. ΠΕΡΙΕΧΟΜΕΝΟΥ της 22/28 Δεκ. 1979 (ΦΕΚ Α΄ 288)  Περί αποκαταστάσεως ζημιών εκ των σεισμών 1979 εις την περιοχήν Νομού Θεσπρωτίας.  Κυρώθηκε με το Νόμ. 1048/1980 (κατωτ. αριθ. 5).  Έχοντες υπ’ όψει: 1.Τις διατάξεις της παρ. 1 του άρθρ. 44 του Συντάγματος. 2.Την δημιουργηθείσαν κατάστασιν εξαιρετικώς επειγούσης εκτάκτου και απροβλέπτου ανάγκης συνεπεία των εκτεταμένων ζημιών, αίτινες προεκλήθησαν εκ των σεισμών εις την περιοχήν νομού Θεσπρωτίας την 6.11.1979. 3.Την αδήριτον ανάγκην αντιμετωπίσεως των εκ των σεισμών προκληθεισών ζημιών εις ακίνητα της πληγείσης περιοχής. 4.Την συνεπεία των ανωτέρω, αδυναμίαν αμέσου αντιμετωπίσεως της διαμορφωθείσης εκτάκτου καταστάσεως δια της συνήθους νομοθετικής ρυθμίσεως των συναφών θεμάτων. 5.Το ότι η Βουλή τελεί εν διακοπαίς, προτάσει του ημετέρου Υπουργικού Συμβουλίου, αποφασίζομεν: Άρθρ.1.-1.Αι διατάξεις της από 28.7.1978 ημετέρας Πράξεως Νομοθετ. Περιεχομένου «περί αποκαταστάσεως ζημιών εκ των σεισμών 1978 εις περιοχήν Βορείου Ελλάδος κλπ», ως εκυρώθη, ετροποποιήθη και συνεπληρώθη δια του Νόμ. 867/1979, εφαρμόζονται αναλόγως και προκειμένου περί αποκαταστάσεως των ζημιών των κτιρίων εν γένει, αι οποίαι προεκλήθησαν εκ των σεισμών του έτους 1979 εις την περιοχήν νομού Θεσπρωτίας. 2.Διοικητικαί πράξεις αι οποίαι μέχρι της ισχύος της παρούσης εδημοσιεύθησαν κατά την παρ. 2 του άρθρ. 18 της ανωτέρω πράξεως εφαρμόζονται αναλόγως και δια τας αντιστοίχους περιπτώσεις του Νομού Θεσπρωτίας. Εφεξής η τοιαύτη δημοσίευσις των σχετικών διοικητικών πράξεων εάν μεν αύται αφορούν εις θέματα τόσον της περιοχής Βορείου Ελλάδος όσον και του νομού Θεσπρωτίας θα γίνεται και εις μίαν ημερησίαν Εφημερίδα της Ηγουμενίτσης, εάν δε αφορούν μόνο εις θέματα του νομού Θεσπρωτίας θα γίνεται μόνο εις μίαν ημερησίαν Εφημερίδα της Ηγουμενίτσης. 3.Η υπό της παρ. 4 του άρθρ. 2 της ανωτέρω Πράξεως ως ισχύει, προβλεπομένη τρίμηνος προθεσμία δια την υποβολήν αιτήσεων δανειοδοτήσεως εκ μέρους των δικαιούχων, δύναται να παρατείνεται μέχρι το πολύ της 31ης Δεκ. 1980. 4.Η εκκαθάρισις και εντολή πληρωμής των δαπανών ενεργείται κατά τα κεκανονισμένα υπό της παρά τη Νομαρχία Θεσπρωτίας Υπηρεσίας Εντελλομένων Εξόδων. Τον προληπτικόν έλεγχον επί των δαπανών θα ασκεί ο παρά τη Νομαρχία Θεσπρωτίας Επίτροπος του Ελεγκτικού Συνεδρίου. 5.Αι περί διενεργείας δαπανών και πληρωμής και εκκαθαρίσεως τούτων διατάξεις της παρούσης καταλαμβάνουν και τας από 6ης Νοεμ. 1979 και εντεύθεν πραγματοποιηθείσας τοιαύτας δαπάνας. Άρθρ.2.-Προς ταχείαν εκτέλεσιν του έργου αποκαταστάσεως συνιστάται Γραφείον της Υπηρεσίας Αποκαταστάσεως Σεισμοπλήκτων Βορείου Ελλάδος (ΥΑΣΒΕ) με έδραν την Ηγουμενίτσαν υπαγόμενον απ’ ευθείας εις την ΥΑΣΒΕ. Άρθρ.3.-Ο Υπουργός Δημοσίων Έργων δύναται δι’ αποφάσεών του να μεταβιβάζει εις τον Νομάρχην Θεσπρωτίας τινάς ή πάσας τας σχετιζομένας προς το έργον της αποκαταστάσεως των εκ των σεισμών ζημιών εις τον νομόν Θεσπρωτίας, αρμοδιότητας αυτού. Εις την περίπτωσιν ταύτην, όπου δια την υπό του Νομάρχου άσκησιν της αρμοδιότητος απαιτείται κατά το άρθρ. 13 της δια του Νόμ. 867/1979 κυρωθείσης πράξεως γνώμη Συμβουλίου αύτη παρέχεται υπό του κατά το άρθρ. 151 του Π.Δ. 910/1977 «περί οργανισμού του Υπουργείου Δημοσίων Έργων», Νομαρχιακού Συμβουλίου Δημοσίων Έργων Νομαρχίας Θεσπρωτίας. Άρθρ.4.-Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως.